**מקור חיים סימן קכח, ב; קנט א-ו: הלכות הלוואה**

**קכח, ב.** הצדקה המעולה ביותר היא המחזיק ביד ישראל שמטה ידו ונותן לו מתנה או הלוואה כדי שלא יצטרך לבריות.

והרוצה לקיים מצות צדקה כתיקנה נותן לקופה של צדקה, ואינו יודע למי נתן, והעני אינו יודע ממי קיבל.

**קנט, א**. מצוות עשה להלוות לעניי ישראל, שנאמר אם כסף תלוה את עמי את העני עמך. יכול רשות, תלמוד לומר העבט תעביטנו וגו'. ומצוה גדולה היא מן הצדקה, שזה נצרך לשאול וזה עדיין לא הגיע למידה זו. והתורה הקפידה על מי שימנע מלהלוות לעני, שנאמר ורעה עינך באחיך האביון וגו'.

**ב**. מצוה להקדים הלוואת ישראל בחינם להלוואת גוי בריבית.

**ג**. מצות עשה להלוות לעניי ישראל, והיא מצוה גדולה יותר מהצדקה. וקרובו עני קודם לעניים אחרים, ועניי עירו קודמים לעניי עיר אחרת, ואפילו עשיר שצריך ללוות מצווה להלוותו לפי שעה ולהנותו אף בדברים ולייעצו עצה ההוגנת לו.

**ד**. עני ועשיר עני קודם. ועל כל פנים הכל לפי הצורך, שאם העני רוצה ללוות כדי לקנות דבר של מותרות שאפשר להתקיים בלעדיו, והעשיר זקוק באותה שעה לתשלום חוב כדי שלא יבוא לידי בושה ואבדן אמון, ודאי שעשיר קודם, שהוא כעני באותה שעה.

**ה**. כל הנוגש העני והוא יודע שאין לו מה יחזיר לו, עובר בלא תעשה, שנאמר לא תהיה לו כנושה.

**ו.** אסור לאדם להראות עצמו לבעל חובו בזמן שיודע שאין לו, אפילו לעבור לפניו שלא יפחידו או יכלימו אע"פ שאינו תובעו, ואין צריך לומר אם תבעו.

וכשם שאסור לזה לתבוע כך אסור ללווה לכבוש ממון חבירו שבידו ולומר לו לך ושוב, והוא שיש לו, שנאמר אל תאמר לרעך לך ושוב.

וכן אסור ללווה ליקח הלוואה ולהוציאה שלא לצורך ולאבדה עד שלא ימצא בעל חוב מאין יגבה, אע"פ שהמלווה עשיר גדול. והעושה כן רשע הוא שנאמר לווה רשע ולא ישלם. וציוו חכמים יהי ממון חברך חביב עליך כשלך.

ולא יתן אדם לקופה של צדקה אלא אם כן יודע שהממונה נאמן וחכם ויודע להנהיג כשורה.